Návšteva kaštieľa v Oponiciach 2017
Počas prvých jarných slnečných dní obyvatelia Zariadenia pre seniorov "Komfort" v Topoľčanoch (ďalej len ZPS) navštívili známi kaštieľ v Oponiciach. Práve tu sa nachádza Apponyiovská knižnica, ktorá v sebe ukrýva množstvo veľmi vzácnych kníh. Tento rok sa Slovenská národná knižnica rozhodla prehliadku knižnice spojiť s jednou z najvýznamnejších historických udalostí – s reformáciou a objavením kníhtlače.
V úvode prehliadky sme sa cez inscenované predstavenie preniesli do 15. storočia, kde kňazi pracne a poctivo v kláštoroch prepisovali knihy. Vďaka vynálezu Johannesa Gutenberga – kníhtlačiarenský stroj bolo zrazu možné tlačiť veľké množstvá kníh, ktoré boli predtým tlačené iba v častiach. Nepochybne sa tým začala informačná explózia v celej Európe. 23. februára 1455 začal Gutenberg hromadnú tlač tzv. Gutenbergovej Biblie a išlo tak o prvú Bibliu, ktorá sa na svete objavila vo väčšom množstve. V čase sme sa potom preniesli až do roku 1517, kedy 31. októbra reformátor Dr. M. Luther pribil na dvere chrámu vo Wittenbergu 95 výpovedí proti predávaniu odpustkov. Lutherovým vystúpením sa začal proces reformácie. Na záver cestovania v čase prídu mnísi až do 21. storočia, kde sa stretnú s malým dievčatkom, ktoré vymení svoj tablet za knihu kníh – Bibliu, ktorú reformátor Dr. Martin Luther preložil do nemčiny, čím sa Božie slovo rozšírilo aj medzi obyčajných ľudí – sedliakov.
Celá vytvorená inscenácia spojená s dobovým oblečením vtedajších ľudí a tajomne vyznievajúca atmosféra spojená s vážnou sakrálnou organovou hudbou spolu vytvorili neopísateľný zážitok zo života vtedajšej doby a vplyvu cirkvi na všetkých ľudí.
Apponyiovská knižnica sa tak stala opätovným dejiskom pripomenutia si týchto mimoriadnych udalostí, ktoré mali vplyv na vedu, ekonomiku, školstvo, cirkev a iné.
Pre všetkých zúčastnených to bol nepochybne mimoriadny zážitok na ktorý budeme ešte dlho spomínať ...
Rudolf Kahan
sociálny pracovník ZPS